Hvis Ruter får det som de vil, blir det enda vanskeligere å finne parkeringsplasser i Oslos bygater og mindre plass til bilene på veien. Årsaken er at trikken og bussen skal frem.

Byråd for miljø og samferdsel, Ola Elvestuen, fikk mandag overlever en rapport med hundre tiltak som skal gi bedre fremkommelighet og større forutsigbarhet for kollektivtrafikken i Oslo.

Det er Ruter og Bymiljøetaten som har utviklet rapporten på oppdrag fra byråden.

– Målet er at trikken skal kjøre i 24 kilometer i timen i stedet for 16, sier administrerende direktør i Ruter, Bernt Reitan Jenssen.

De siste årene har farten vært mer eller mindre den samme, og brukerundersøkelser viser at det er lav fart og forsinkelser som irriterer kundene mest.



Umiddelbare tiltak

Noen av tiltakene Ruter nå foreslår mener de det skal være mulig å få gjennomført innen utgangen av 2014.

Det innebærer blant annet:

Færre holdeplasser slik at trikker og busser ikke må stoppe så ofte

Trikken skal slippe å holde rutetidene for å få bedre flyt

Gjør enkelte gater om til kollektivgater

Legge ned gateparkeringer

Bedre fremkommelighet for buss og trikk krever at kollektivtrafikken prioriteres foran annen trafikk, mener direktøren.

– Noen må vike litt plass for at dette skal la seg gjøre, men det vil føre til et mye mer forutsigbart og raskere kollektivtilbud, sier Reitan Jenssen.

Artikkelen fortsetter under bildet:

Administrerende direktør i Ruter, Bernt Reitan Jenssen overleverer rapporten til byråd for miljø og samferdsel, Ola Elvestuen. Foto: Tuva Gaarder Nordlie / NRK

Går utover bilene

De hundre tiltakene gjelder for alle trikkelinjer og for buss 20, 21, 23, 31, 34, 37 og 54.

Målet er at bussene skal komme seg like lett frem hele året som de gjør i fellesferien.

Det foreslås blant annet å gjøre disse gatene om til rene kollektivgater:

Stortingsgata

Grensen, fra Stortorvet til Akersgata

Deler av Pilestredet

Nygata

Vogts gate, fra Sannergata til Sandakerveien

Thorvald Meyers gate, fra Nybrua til Schleppegrells gate

Trondheimsveien fra Helgesens gate til Carl Berners plass

Storgata

Tøyenbekken, fra Grønlandsleiret til Schweigaards gate

I rapporten foreslås det også å gi kollektivtrafikken førsteprioritet i kryss.

Kan ta tid

Ola Elvestuen Foto: Alley, Ned / NTB scanpix

– Vi skal nå ta en gjennomgang av tiltakene vi har fått, men det aller meste vil vi kunne gi Ruter og Bymiljøetetaen et oppdrag om å gå videre med, sier Elvestuen.

Han innrømmer likevel at mange av forslagene ikke vil bli gjennomført med det samme.

– Alle som har innspill skal få mulighet til å komme med dem før vi tar en avgjørelse.

Elvestuen ser en utfordring i at noen av tiltakene krever en endring i skilting.

– Vi tar utgangspunkt i at vi skal jobbe med alle hundre tiltakene, men vi er også avhengige av at vi har et godt samarbeid med andre, spesielt politiet og staten i forhold til skilting. Det har vi ikke myndigheten til i dag, sier han.

Han er likevel optimistisk til at enkelte tiltak skal kunne gjennomføres i løpet av kort tid, men vil ikke være mer konkret enn det.

– Vi må nå se på dette raskt. Vi trenger et bedre kollektivtilbud, og da må vi gjennomføre mange av disse tiltakene for å få til det, sier han.